Hønefoss kraftstasjon II

Hønefoss kraftstasjon II (Hønefoss II) er et vannkraftverk som utnytter fallhøyden i Hønefossen. Selve kraftverket er sprengt inn i fjellet, så kun en marginal del synes over bakkeplanet. Fossefallet utnyttes også av det langt mindre kraftverket, Hønefoss kraftstasjon I, som er mye eldre. Den nyeste kraftstasjonen stod ferdig i 1978. Kraftstasjonen ligger i Hønefoss, i Ringerike kommune, Buskerud. Eier er Ringerikskraft, som også eier det mindre kraftverket Hønefoss I. Tilkomst til anlegget går via Molvaldgata i bydel Nordsiden. Kraftverket utnytter et fall på 22 meter i Ådalselva, elvestrekningen mellom Begnas utløpet fra innsjøen Sperillen og samløpet med Randselva. Det har en kaplanturbin på 26 MW og kan sluke 120 m³ vann i sekundet. Midlere årsproduksjon er på cirka 124 GWh, noe som omtrent tilsvarer energibehovet til 7 700 boliger. Hønefossen er utrustet med en moderne gravitasjonsdam med fritt overløp, samt en klappeluke med avledningskapasitet på 200 m³/s. Den største vannføringen som var målt etter at dammen sto ferdig i 1978 var fram til juli 2007 550 m³/s. Etter ekstremværet «Hans», 6.–9. august i 2023, ble det den 11. august det året målt en vannføring på hele 851,89 m³/s klokken 13:00 ved Strømstøa målestasjon ved Bergsund i Ådal, og det regnes med at det kom til ytterligere flere titalls kubikkmeter på vei ned mot fossen og kraftstasjonene. Referanser Kilder «NVE Atlas». Utbygd vannkraft. Norges vassdrags- og energidirektorat NVE vannkraftdatabase Ringerikskraft Se også Hønefoss kraftstasjon I